Mens jeg svarer dig, kan jeg høre en reklame for rygestop i radioen. Men der skal meget mere til end reklamer, hvis din svigermor skal hjælpes. Hvis det var min svigermor, ville jeg skrive et brev til hende underskrevet af alle i familien. Fortæl hende, hvor kede af det I bliver, hvis I mister hende, så hun forstår alvoren. Jeg ved ikke, om det hjælper, for ligesom alkoholikere og andre misbrugere kender din svigermor godt konsekvenserne. Men det er bestemt en forsøg værd. Dernæst vil jeg anbefale, at hun taler med en psykolog, som måske kan få hul på, hvorfor hun ikke kan holde op med at ryge. Jeg håber det bedste for din svigermor og resten af familien.